***GAFFA Norge*** er et musikknettsted som publiserer plate- og konsertanmeldelser, artikler og intervjuer om musikk. 

GAFFA Norge er en del av samme konsern som GAFFA Danmark og GAFFA Sverige. Til sammen er de derfor Skandinavias største musikkmagasin.[]

Bakgrunn i Norge
----------------

Opprinnelig var GAFFA Norge et rent musikkmagasin som dekket den norske musikkscenen fra nord til sør – fra pop til svartmetall. Foruten norske artister var det også fokus på den internasjonale scenen sett med norske øyne, dette gjennom nyheter, anmeldelser, intervjuer, artikler og bilder. *GAFFA* *Norge* åpnet sin hjemmeside 20. oktober 2011 med Øyvind Rones som sjefredaktør, og i februar 2012 fulgte det trykte magasinet, som ble distribuert gratis over hele Norge.

I august 2015 ble det trykte magasinet lagt ned i Norge, men GAFFA Norge fortsatte som nettside. I mars 2017 ble driftsselskapet bak GAFFA.no, GAFFA Norge AS slått konkurs av Oslo Tingrett, og også nettsiden ble lagt ned som følge. Men kun to uker senere gjenoppsto nettsiden med nye eiere.

I mars 2020 ble den redaksjonelle driften av GAFFA Norge på ny lagt ned. Redaksjonen oppga økonomisk uro og koronavirusets utbrudd som årsaker.Daværende sjefredaktør Tord Litleskare gikk videre til en stilling som prosjektleder og redaktør for Musikkontoret.no, norsk musikkbransjes nye felles digitale ressursside. Journalistene Aurora Henni Krogh, Sjur Tyssen og Eskil Olaf Vestre gikk videre til stillinger som musikkanmeldere i NRK P3.

Høsten 2021 ble GAFFA Norge kjøpt opp av GAFFA Danmark igjen og Geir Magne Staurland tiltrådde som ny sjefredaktør. Han gikk av januar 2023.

GAFFA Danmark
-------------

Det trykte magasinet *GAFFA* har eksistert i Danmark siden 1983, og når hver måned ut til mer enn 300.000 lesere via sitt gratismagasin og hjemmesiden GAFFA.dk. *GAFFA* har alltid hatt sterk fokus på nordisk musikk, og begynte sin ekspansjon til Norden med lansering i Sverige i 2010, hvor det på kort tid, i likhet med Danmark, er skapt stor kjennskap og en solid brukerskare.

Referanser
----------

1. ↑  «GAFFA». *katalogen.fagpressen.no*. Besøkt 14. januar 2021. «GAFFA er et rendyrket musikkmagasin som har som ambisjon å dekke den norske musikkscenen fra nord til sør – fra pop til svartmetall. Foruten norske artister, byr GAFFA gjennom nyheter, anmeldelser, intervjuer, artikler og bilder, også på en god måte å følge den internasjonale scenen ut fra et norsk aktualitetshensyn. Det første nummeret kom ut i februar 2012, og bladet ble distribuert gratis over hele Norge frem til juni 2015. Siden 2015 har GAFFA fungert som rent nettmagasin i Norge - på GAFFA.no»
2. ↑  «Logg inn • Instagram». *www.instagram.com*. Besøkt 14. januar 2021.
3. ↑  «Tord Litleskare til Musikkontoret.no • ballade.no». *ballade.no*. 8. juni 2020. Besøkt 14. januar 2021.
4. ↑  «– For deg som sliter med å finne julestemningen». *NRK P3* **(norsk)**. 18. desember 2020. Besøkt 14. januar 2021.
5. ↑  Brønseth, Isak Egge (23. mai 2022). «(+) GAFFA er tilbake i Norge: – Det er altfor lite slakt i norsk musikkjournalistikk». *m24.no*. Besøkt 4. august 2022.
6. ↑  Fauconnier, Morgane (10. januar 2023). «Geir Magne Staurland forlater Gaffa og blir ny ansvarlig redaktør i Natt & Dag». *journalisten.no*. Besøkt 12. mars 2023.

Eksterne lenker
---------------

* GAFFA.no
* GAFFA.dk
* GAFFA.se

|  |  |
| --- | --- |
| Oppslagsverk/autoritetsdata | ISSN **·** ISSN
 |